ปิดตำนาน 52 ปี “Starpics” นิตยสารหนังฝรั่งเล่มแรกของไทย ประกาศอำลาแผงไปอีกราย
ปิดตำนาน 52 ปี "Starpics" นิตยสารหนังฝรั่งเล่มแรกของไทย ประกาศอำลาแผงไปอีกราย เผยตีพิมพ์ฉบับสุดท้ายเดือนเม.ย.61
19 เม.ย. 2561

ผู้สื่อข่าวรายงานว่า นิตยาสารเกี่ยวกับภาพยนตร์ต่างประเทศรายเดือนชื่อดัง “Starpics (สตาร์พิคส์)” ได้ประกาศปิดตัวไปอีกราย โดย “บุษบา เตชศรีสุธี” บรรณาธิการบริหารได้โพสต์ข้อความชี้แจงประเด็นดังกล่าวผ่านทางเพจเฟสบุ๊ค “Starpics Magazine” ว่าจะตีพิมพ์ฉบับเมษายนนี้เป็นฉบับสุดท้าย
โดยมีข้อความระบุว่า “ก่อนอื่นขอ สวัสดีปีใหม่ไทย ย้อนหลัง และขอขอบคุณสำหรับการติดตามนะคะ.ดิฉันรู้สึกเสียใจที่ต้องแจ้งว่า ในที่สุด Starpics ก็เดินทางมาถึง ‘จุดเปลี่ยน’ แล้วค่ะ
จุดเปลี่ยนที่ว่าก็คือ ฉบับที่ 888 ประจำเดือน เมษายน 2561 นี้ จะเป็นการออกวางแผงในฐานะ ‘นิตยสารรายเดือน’ เป็นฉบับสุดท้ายของ Starpics แล้ว ซึ่งทางเราได้จัดทำบทความพิเศษเป็นธีมอำลา ‘Infinity Ending – ฉากจบไม่มีวันจบ’ โดยนักเขียน Starpics ทั้งในอดีตและปัจจุบัน พร้อมด้วยคอลัมน์ประจำอื่นๆ ในราคา 80 บาทเท่าเดิม ออกวางแผงประมาณวันที่ 23-25 เมษายนนี้ (สำหรับท่านผู้อ่านที่เป็นสมาชิก เราจะมีเอกสารแจ้งเรื่องการเปลี่ยนแปลงและขอคืนเงินแนบไปกับนิตยสารฉบับนี้ด้วยค่ะ)
โดยสาเหตุของการตัดสินใจยุติบทบาทในฐานะนิตยสารรายเดือนของ Starpics ก็คงเป็นเช่นเดียวกับนิตยสารอื่นๆ นั่นคือความเปลี่ยนแปลงไปของวงการสื่อในยุคปัจจุบันและพฤติกรรมของผู้อ่าน อย่างไรก็ดี ทางเราไม่ได้คิดว่าจะหยุดทำหนังสือไปเลย เพียงแต่ไม่ได้ผูกติดกับการเป็นนิตยสารรายเดือนเท่านั้น และยังมีแผนที่จะจัดทำหนังสือเล่มพิเศษหรือนิตยสารรายเฉพาะกิจที่น่าสนใจออกมา – หากสถานการณ์และผลตอบรับเป็นใจ
ท้ายนี้ ดิฉันหวังเป็นอย่างยิ่งว่า Starpics จะมีโอกาสนำเสนอเนื้อหาสาระบันเทิงต่อไป ไม่ว่าจะเป็นในรูปแบบใดๆ ก็ตาม และขอขอบพระคุณจากใจจริงสำหรับมิตรภาพและการสนับสนุนด้วยดีที่ผ่านมา ทั้งจากนักเขียนและทีมงานทุกฝ่าย ค่ายหนังต่างๆ สปอนเซอร์ผู้ให้การอนุเคราะห์ และที่สำคัญ ผู้อ่านทุกท่าน ที่มาร่วมเป็นแรงผลักดันและกำลังใจตลอดเส้นทางบนหน้ากระดาษกว่า 52 ปีของ Starpics”

ทั้งนี้ “Starpics” เป็นนิตยสารเล่มแรกที่มีเนื้อหาเกี่ยวกับภาพยนตร์ต่างประเทศของประเทศไทย และได้ตีพิมพ์ออกมายาวนานกว่า 52 ปี